Kommissionens forordning (EF) nr. 1890/2002
af 23. oktober 2002
om ændring af forordning (EF) nr. 21/2002 for så vidt angår forsyningsopgørelsen for de franske oversøiske departementer inden for kornsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer og om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom)(1), særlig artikel 3, stk. 6, og
ud fra følgende betragtninger:
(1) Del 1 i bilag I til Kommissionens forordning (EF) nr. 21/2002 af 28. december 2001 om forsyningsopgørelserne for og fællesskabsstøtten til regionerne i den yderste periferi i henhold til Rådets forordning (EF) nr. 1452/2001, (EF) nr. 1453/2001 og (EF) nr. 1454/2001(2), senest ændret ved forordning (EF) nr. 1365/2002(3), opstiller en foreløbig forsyningsopgørelse og fastsætter fællesskabsstøtten for korn og kornprodukter for de franske oversøiske departementer i overensstemmelse med forordning (EF) nr. 1452/2001.
(2) I forsyningsopgørelsen er der fastsat en årlig mængde på 44200 tons korn for Guadeloupe og 32700 tons korn for Martinique. Efter at to nye møller er sat i drift i Martinique har den nuværende status over gennemførelsen af den særlige forsyningsordning vist, at de mængder, der er fastsat for de to departementer, er mindre end behovene.
(3) Ved brev af 6. september 2002 anmodede de franske myndigheder derfor om ændring af opgørelsen for Guadeloupe og opgørelsen for Martinique, for at disse departementers berettigede forsyningsbehov kunne blive opfyldt.
(4) For kornforsyningen bør mængden derfor forhøjes og den fordeling af mængderne for de to øer, der er fastsat i den oprindelige forsyningsopgørelse, ændres.
(5) Som følge heraf bør forordning (EF) nr. 21/2002 ændres.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Del 1 i bilag I til forordning (EF) nr. 21/2002 affattes som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. oktober 2002.